MT
C 73/16
Il-Ġurnal Uffiċjali tal-Unjoni Ewropea
14.2.2022
Appell ippreżentat fit-3 ta’ Diċembru 2021 minn PAO Severstal mis-sentenza mogħtija mill-Qorti Ġenerali (L-Għaxar Awla) fit-22 ta’ Settembru 2021 fil-Kawża T-753/16, Severstal vs Il-Kummissjoni (Kawża C-747/21 P) (2022/C 73/21) Lingwa tal-kawża: l-Ingliż Partijiet Appellant: PAO Severstal (rappreżentanti: M. Krestiyanova u N.
Tuominen, lawyers) Partijiet oħra fil-proċedura: il-Kummissjoni Ewropea u Eurofer, European Steel Association, ASBL
Talbiet L-appellanti titlob lill-Qorti tal-Ġustizzja sabiex jogħġobha: — tannulla s-sentenza appellata; — tiddeċiedi definittivament il-kawża, meta din tkun fi stat li tiġi deċiża, — sussidjarjament tibgħat lura l-kawża lill-Qorti Ġenerali għal finijiet ta’ eżami mill-ġdid; — tikkundanna lill-Kummissjoni tbati l-ispejjeż tal-proċeduri quddiem il-Qorti tal-Ġustizzja, kif ukoll l-ispejjeż tal-proċeduri quddiem il-Qorti Ġenerali.
Aggravji u argumenti prinċipali L-appell huwa bbażat fuq l-aggravji li ġejjin: — L-ewwel, il-Qorti Ġenerali wettqet żball ta’ liġi billi interpretat ħażin l-Artikolu 18(1) tar-Regolament bażiku (1) u għamlet konstatazzjonijiet ta’ fatti sostanzjalment żbaljati.
Il-Qorti Ġenerali bdiet mill-premessa li l-prodott ikkonċernat kien nofsu lest, mingħajr ebda spjegazzjoni.
Madankollu, dak kien/huwa l-ewwel punt kontenzjuż bejn il-partijiet.
Waqt li ma teżaminax dan il-punt kontenzjuż, u wisq inqas l-importanza tiegħu għall-applikazzjoni tal-Artikolu 18(1), il-Qorti Ġenerali ma tifhimx li, mingħajr ma jissolva dan l-ewwel nuqqas ta’ qbil bejn il-partijiet, huwa impossibbli li tintlaħaq xi konklużjoni dwar jekk il-Kummissjoni applikat l-Artikolu 18(1) b’mod korrett jew le f’dawn il-proċeduri. — It-tieni, il-Qorti Ġenerali wettqet żball manifest ta’ evalwazzjoni meta interpretat l-Artikolu 9(4) tar-Regolament bażiku u billi naqset milli tindirizza argumenti essenzjali, jew li tipprovdi raġunijiet.
Taħt il-protezzjoni tal-Qorti Ġenerali, il-Kummissjoni qabżet bil-bosta l-limiti tal-perijodu ta’ investigazzjoni, billi għażlet l-2008 bħala “l-aktar sena rappreżentattiva reċenti” mhux affettwata mill-kriżi finanzjarja.
B’mod relatat, l-appellant jargumenta li l-konstatazzjoni ta’ dannu tas-sentenza kkontestata hija vvizzjata peress li mhijiex ir-riżultat ta’ bilanċ ta’ fatturi rilevanti kemm pożittivi kif ukoll negattivi.
F'dak il-kuntest, l-appellant sostniet li tnaqqis fl-ispejjeż tal-produzzjoni tal-industrija tal-Unjoni għandu, fost fatturi oħra, ikun assoċjat ukoll mas-sitwazzjoni tal-industrija tal-Unjoni wara l-kriżi finanzjarja globali tal-2012.
Madankollu, il-Qorti Ġenerali rrifjutat li anki tikkunsidra jekk il-kriżi finanzjarja kinitx taffettwa wkoll il-katina tad-danni. — It-tielet, il-Qorti Ġenerali wettqet żball ta’ liġi billi interpretat ħażin l-Artikolu 2(9) tar-Regolament bażiku u billi naqset milli tindirizza l-argumenti kollha, uħud minnhom imqajma mill-Qorti Ġenerali stess.
Il-Qorti Ġenerali sfidat il-ġurisprudenza tagħha stess biex b'mod illegali kkonstatat li l-aġġustamenti tal-Artikolu 2(9) setgħu wkoll jintużaw b’analoġija għall-kalkolu tal-marġni ta' ħsara.
L-aġġustament għall-SG&A u l-profitt għall-prezz ta’ esportazzjoni CIF tal-appellant għal skopijiet ta’ marġini ta’ ħsara huwa inadegwat, mhux raġonevoli u jikkostitwixxi żball manifest ta’ evalwazzjoni, peress li l-uniku prezz ta’ esportazzjoni rilevanti huwa l-prezz attwali tal-fruntiera tal-Unjoni tas-suq miftuħ (CIF) li jidħol fis-suq tal-Unjoni u l-prezz kompetitiv fis-suq ħieles tal-industrija tal-Unjoni.
Il-fehma tal-appellanti tinsab sostnuta fis-sentenza tal-Qorti Ġenerali, T-383/17, Hansol Paper vs Il-Kummissjoni (2) (punti 196 sa 204).
(1) (2)
Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU 2009, L 343, p.
51 u r-rettifiki fil-ĠU 2010, L 7, p. 22, ĠU 2011, L 293, p. 39, u ĠU 2016, L 44, p. 20).
Sentenza tal-Qorti Ġenerali tat-2 ta’ April 2020 (Kawża T-383/17, Hansol Paper vs Il-Kummissjoni, EU:T:2020:139).